ভাগের মা গঙ্গা পান না। কিন্তু রাজনীতির মা? অন্তত একদিনের জন্য ফেসবুক, টুইটার সকলই পেয়ে যান!
আজ মাতৃদিবসের সকালে যুব কংগ্রেসের টুইটারে দেওয়া হয় ইন্দিরা গাঁধীর দু’টি ছবি। একটি ছবিতে তাঁর সঙ্গে রয়েছে শিশু রাহুল! অন্যটিতে রয়েছে বালিকা প্রিয়ঙ্কা। ছবির ক্যাপশন, ‘মা তুঝে সালাম’। ঘটনাচক্রে, যে কোনও উৎসব বা উপলক্ষে মুখর প্রধানমন্ত্রী নরেন্দ্র মোদী-সহ তাঁর মন্ত্রিসভার সদস্যেরা আন্তর্জাতিক মাতৃদিবস প্রসঙ্গে কার্যত ‘নীরব’ ছিলেন আজ। মাতৃভক্ত বলে পরিচিত প্রধানমন্ত্রী আজ তাঁর টুইটার হ্যান্ডলে দেশবাসীকে ‘পরশুরাম জয়ন্তী’র শুভেচ্ছা জানিয়েছেন।।
বিজেপি’র প্রথমসারির নেতা-নেত্রীদেরও আন্তর্জাতিক মাতৃদিবস সম্পর্কে তেমন কোনও প্রতিক্রিয়া মেলেনি আজ। শুধু রাজস্থানের মুখ্যমন্ত্রী তথা বিজেপি নেত্রী বসুন্ধরা রাজের টুইটার হ্যান্ডলে প্রকাশিত ছবিতে দেখা গিয়েছে, তিনি তাঁর মা প্রয়াত বিজয়রাজে সিন্ধিয়ার ছবিতে প্রণাম করছেন। সঙ্গে লেখা, ‘পিকচার অফ দ্য ডে’! রাজনীতির কারবারিদের একাংশের মতে, সঙ্ঘ পরিবারের প্রতি আদর্শানুগত্যের কারণেই ‘পশ্চিমী সংস্কৃতির প্রতীক’ মাতৃদিবস নিয়ে নীরব থেকেছেন বিজেপি নেতৃত্ব। 
গ্বালিয়রের রাজমাতা বিজয়রাজে বিজেপি’র অন্যতম শীর্ষনেত্রী ছিলেন। তাঁর কন্যা তথা ঢোলপুরের মহারানি বসুন্ধরা দীর্ঘদিন বিজেপি’তে থাকলেও পশ্চিমী সংস্কৃতির প্রতি তাঁর অনুরাগ নিয়ে নানা কাহিনি প্রচলিত রয়েছে বিজেপি’র অন্দরে। আদর্শগতভাবে সঙ্ঘ পরিবার বরাবরই ‘সনাতন ভারতীয় ঐতিহ্যের অনুসারী’ হিসাবে ভাবমূর্তি গড়ে তুলতে সক্রিয়। ভারত মাতা, গো মাতা, গঙ্গা মাতার সঙ্গে সেই চিন্তাধারা খাপ খেলেও আন্তর্জাতিক মাতৃদিবসের ভাবনা তাতে স্থান পায় না। যদিও সঙ্ঘ পরিবার অতীতে কখনওই মাতৃদিবস পালন সম্পর্কে বিরূপ মন্তব্য করেনি। 

ফেসবুকে মাতৃপ্রণামের ছবি দিয়েছেন রাজস্থানের মুখ্যমন্ত্রী বসুন্ধরা রাজে। 

আদর্শগত দিক থেকে কংগ্রেস নেতৃত্বের অবস্থান এক্ষেত্রে একেবারেই স্বতন্ত্র। তবে রাজনীতির কারবারিদের একাংশ বলছেন, কংগ্রেসি রাজনীতির ধারা মেনেই আন্তর্জাতিক মাতৃদিবসেও ব্যক্তিকেন্দ্রিকতা ছাপিয়ে গিয়েছে মূল ভাবনাকে। তাঁদের মতে, গত শতাব্দীর ষাটের দশকে কংগ্রেসের ভাঙনের সময় থেকেই ‘ভারতমাতা’ হিসাবে ইন্দিরার ভাবমূর্তি তুলে ধরতে সক্রিয় ছিলেন তাঁর অনুরাগীরা। আজ যুব কংগ্রেসের টুইটারের ছবিও সেই ভাবনারই উত্তরাধিকার বহন করছে।
 ইন্দিরার নাতি রাহুলের দফতরের তরফে করা টুইটে অবশ্য সকল মা’কেই অভিবাদন জানিয়ে লেখা হয়েছে, ‘যাঁরা আমাদের অনুপ্রাণিত করেন, চালনা করেন, যাঁদের জন্য আমরা আমরা হতে পেরেছি, সেই মায়েদের অভিবাদন। আপনাদের শক্তি ও ধৈর্যের জন্য, আপনারা রোজ যে কাজ করেন, তার জন্য ধন্যবাদ। হ্যাপি মাদার্স ডে’!
ভোটের তামিলনাড়ুতে ‘আম্মা’ জয়ললিতাকে নিয়ে ভক্তদের আলাদা স্তুতির তেমন কোনও খবর আজ অবশ্য পাওয়া যায়নি। তবে সোশ্যাল মিডিয়া ছাড়বে কেন? জয়ললিতার সামনে দলের গুচ্ছখানেক নেতা উপুড় হয়ে প্রণাম করছেন, এমন ছবি দিয়ে অনেকেই টুইট করেছেন, ‘তামিলনাড়ুতে মাতৃদিবস পালন’! এক সাংবাদিক আবার ছবি রিটুইট করে মন্তব্য জুড়ে দিয়েছেন, ‘বটমস আপ টু আম্মা’!